b'\n_START_ARTICLE_\nHentohelmililja\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nHentohelmililjan kukkavana on noin 10-25 cm korkea. Lehdet ovat tyvess\xc3\xa4 ruusukkeena, 2\xe2\x80\x933 kpl, j\xc3\xa4ykki\xc3\xa4, pystyj\xc3\xa4. Lapa tasasoukka ja vastapuokeita, litteit\xc3\xa4, silposuonisia, ehytlaitaisia ja keulak\xc3\xa4rkisi\xc3\xa4. Kukinto on tihe\xc3\xa4, 2\xe2\x80\x937 cm pitk\xc3\xa4, vanhemmiten pitenev\xc3\xa4 ja harveneva latvaterttu. Kukat ovat lyhytper\xc3\xa4isi\xc3\xa4 ja nuokkuvia. Keh\xc3\xa4 on yhdislehtinen ja sen ahdassuiset, yleisimmin siniset tai joskus valkoiset kukat ovat pallomaisia ja noin 2,5\xe2\x80\x935 mm pitki\xc3\xa4. Heteit\xc3\xa4 kukassa on kuusi. Siki\xc3\xa4in on keh\xc3\xa4np\xc3\xa4\xc3\xa4llinen, emi\xc3\xb6 puolestaan yksivartaloinen._NEWLINE_Kukkii touko-kes\xc3\xa4kuussa. Hedelm\xc3\xa4 on py\xc3\xb6re\xc3\xa4, 4\xe2\x80\x936 mm pitk\xc3\xa4, 3-s\xc3\xa4rm\xc3\xa4inen kota. Hy\xc3\xb6nteisp\xc3\xb6lytteinen, mutta Suomessa ei lis\xc3\xa4\xc3\xa4nny siemenist\xc3\xa4 vaan ainoastaan sipuleista.\n_START_SECTION_\nLevinneisyys\n_START_PARAGRAPH_\nMyrkyllinen hentohelmililja on Suomessa l\xc3\xa4hinn\xc3\xa4 puutarhakasvi. Muuallakin sen elinymp\xc3\xa4rist\xc3\xb6\xc3\xa4 ovat puistot ja puutarhat, usein viljelyj\xc3\xa4\xc3\xa4nne tai -karkulainen. Yleislevinneisyydelt\xc3\xa4\xc3\xa4n se on luonnonvarainen Etel\xc3\xa4-Euroopassa ja Etu-Aasiassa.'